মাল্য অবশ্য অর্থমন্ত্রীর সঙ্গে তাঁর কথাবার্তা সম্পর্কে বিশদে মুখ খুলতে রাজি হননি। তিনি সাংবাদিকদের বলেন, ‘‘আপনাদের বলতে যাব কেন?’’ পরে লন্ডনে ফের প্রশ্নের মুখে পড়ে বলেন, ‘‘সংবাদমাধ্যম বিতর্ক ছড়াচ্ছে। ঘটনাচক্রে জেটলির সংসদে দেখা হয়েছিল। আমি তাঁকে বলেছিলাম যে, লন্ডনে যাচ্ছি।’’ মাল্য যে কোনও ‘প্রভাবশালী’র সাহায্যেই দেশ ছেড়ে পালাতে পেরেছেন, সেই অভিযোগ শুধু বিরোধী শিবির থেকেই ওঠেনি। বিজেপি নেতা সুব্রহ্মণ্যম স্বামীরও অভিযোগ, অর্থ মন্ত্রকের কারও নির্দেশে মাল্যের বিরুদ্ধে ‘লুক আউট’ নোটিসে পরিবর্তন করে বলা হয়, মাল্যকে আটকানোর দরকার নেই। তাঁর যাওয়ার কথা সরকারকে জানালেই চলবে। মাল্যের অবশ্য দাবি, তাঁকে কেউ সতর্ক করে দেয়নি।